
A kukorica és a cirok vizsgálata juvenilis fejlődési szakaszban különböző abiotikus stresszorok (víz, UV-B sugárzás) hatása mellett

A kukorica (Zea mays L.) sokoldalúságával az emberiség egyik legfontosabb kultúrnövényévé vált, amelynek köszönhetően a legnagyobb termőterülettel rendelkező kultúrák közé sorolhatjuk. A különböző éghajlati övek eltolódásának következményeként a kukorica vízigénye nem elégíthető ki megfelelően, emiatt előtérbe kerülnek a különböző alternatívák. Ezek közül is perspektívikus a hasonló igényekkel rendelkező, de nagyobb mértékben stressztűrő szemes cirok (Sorghum bicolor L. moench).
Az összehasonlító kísérlet beállításával célom, hogy megvizsgáljam a kukorica és a cirok csírázási képességének és kezdeti fejlődési szakaszának, egészségi állapotának alakulását eltérő stresszfaktorok (vízellátottsági fok, UV-B sugárzás) és különböző talajtípusok mellett.
Mindkét faj esetében 3 vízellátottsági fok (kontroll, szárazság, árasztás) 5+1 talajtípus mellett került megvalósításra. Az elemszám minden esetben 10×3 növény. Az eltérő kötöttségű és textúrájú talajok különböző víztartó képességgel rendelkeznek, ezért talajspecifikus öntözési tervet dolgozunk ki matematikai formulákra alapozva. A kísérlet során naponta kiszámításra került a csírázóképesség, csírázási idő, a csírázás egyenletességi együttható, valamint a szinkronizációs index paraméterek. Emellett a virágföldben fejlődő kukorica és cirok csíranövényeket, mint kontroll csoportot négy részre bontva különböző dózisú UV-B sugárzással kezeltük. Biofoton-emissziót, valamint klorofill-tartalmat vizsgálva határoztuk meg a növények élettani folyamataiban, a stressz hatására bekövetkező változásokat, különbségeket.
A csírázás során a kontroll és az árasztás esetében sem volt jelentősebb eltérés a két növény között, azonban az árasztásnál már szignifikáns különbség volt megfigyelhető a cirok javára. A mérésekből kiderült, hogy a különböző talajtípusok fontos szerepet játszottak a kukorica növények biofoton-emissziójában, míg a ciroknál ez a hatás nem volt megfigyelhető. Mindegyik növény esetében a legnagyobb stresszhatást a szárazság okozta, azonban ennek mértéke fajonként éltért, mivel a kukoricánál szinte mindegyik esetben magasabb értéket képviselt a biofoton kibocsátás a cirokhoz képest. A két növény UV-B besugárzásra adott reakcióiról, elmondhatjuk, hogy a kukoricában nagyobb stresszhatás érvényesült szemben a szemes cirokkal.
Következtetésképpen elmondható, hogy a talaj, az eltérő vízmennyiség és az UV-B besugárzás okozta stresszhatás jelentősebb mértékű volt a kukorica esetében, míg a cirok ellenállóbbnak bizonyult.



